C CA 2 Imatges 1 Col·laborador/a 41 Visites Bústia de suggeriments
Cala Llenya GEO Nucli turístic i d’estiueig situat a 11 km al nord del poble de Santa Eulària des Riu i a 4 km de Sant Carles de Peralta . La cala és envoltada de vegetació típicament mediterrània que arriba fins a la vorera de la mar: la garriga i els pinars, interromputs únicament per una construcció comercial destinada a la promoció i venda de la urbanització La Joya. Aquesta urbanització ocupa un amplíssim espai construït al voltant de la cala mitjançant blocs d’apartaments (alguns encara per acabar) i xalets unifamiliars d’una o dues plantes. Una bona part de l’espai es distribueix seguint la carretera d’accés, on hi ha voravies sense acabar i alguns dels serveis que indiquen una certa població estable: recollida d’escombraries, enllumenat i telèfons públics. L’espai urbanitzat del nucli es completa amb els clubs de vacances Cala Llenya, Club Can Jordi i Club Cala Azul, on s’ofereixen complets serveis turístics als clients dels operadors turístics anglesos, a més de botigues d’electrodomèstics i lampisteria, lloguer de cotxes, supermercats, pistes esportives i fins i tot transport públic amb Santa Eulària (els mesos d’estiu). El nucli, sorgit al final dels anys seixanta, manté encara una certa activitat constructora, sobretot pel que fa a promocions d’urbanització privada i blocs d’apartaments. El 1995, la infraestructura turística era la seguent: cinc blocs d’apartaments, dos bars o cafeteries i tres restaurants. [GMF]